dh-unibe/image-text_koenigsfelden-charters-post-1500 huggingface dataset:
Allen den, die disen brief an senhent oder horent lesen, chûnden wir, Johans der Galmter, burger ze Loͧfenberg, und Elsa, sin elich wirtin, das
wir mit unsmˀ bedahtem muͦte einhellecklichen hein verkoͧft, reht und redelich, ein guͦt, lit in dem banne des dorfes ze Velthein, hatten und
bùten von uns ✳ Wernhers, seligen, chint von Brugge, seshaft in dem selben dorfe, jerlich umb vier mûtte kernen Zuricher messes, drù hoͤnr und
viertzig eiger, und einen acker, hat Werner Lendi von Schintznach jerlichs umb einē mùt kernen. ✳ und hein dise selben guͤtˀ mit einander
und ir jeckliches in sunders geben lidig und lere fùr lidig eigen guͦt ✳ den ewirdigen, geistlichen lùten, ✳ ✳ der epthissenn und dem convent
des chlosters ze Chûngesfeld, Sant Claren ordens, ✳ umb drizendhalb march silbers, lùters und gebes, und eis gûldine pfenninges
mer, und sin des selben silbers von inen gewˀt gentzlich und oͧch des gûldin pfenninges und hein es in unseren nutz ze unseˀn notdurften bewendet gentzlich und gar. ✳ und dar umbe so hein wir uns willecklich enzigen der selben verkoͧften guͤter mit einander un̄
und jeckliches in sunders und uf geben fùr lidig eigen mit der hant in offen gerihte ze Loͧfenfenberg in der stat mit urteils nach der stat reht
und guͦter gewohnheit ✳ den vorgnanten frowē und dem chloster ze Chùngesfeld, an des erbern mannes Albrehtes, des Chloters, hant, der si
von uns empfieng an der vorgnanter geistlicher frowen, ✳ der ✳ ✳ epthissenn und des conventz und des chlosters, stat, als reht, sitte und gewonlich ist, ✳ und hein uns enzigen aller rechten ✳ und rechten hilfe, geistlicher und weltlicher, die uns oder unseren erben moͤhten ze helfe chomen, das wir mohtin kein ding wider disen koͧf getuͦn, ✳ da mit er vorverwet oder gekrencket moͤhti wˀden, ✳ und die vorgnanten frowen oder
ir nachkomen betruͤbet wùrdin mit keiner slaht ansprache offenlich oder heimlich ane geverdi. ✳ wir und alle unser erben sùllen ✳ der vorgnanter guͤter mit einander und ir jeckliches in sunders wern sin nach reht fùr eigen eigen guͦt, wa ez inen und ir nachkomen not geschicht
und an uns vorderent in geistlichem und weltlichem gerichte. ✳ und dis war si, stet veste, so hein wir gebetten den ✳ ✳ rat der vorgnanten
stat ze Loͧfenberg, das si ir stat ingesigele hant an disen brief gehencket ze einem offenn urkùnde. ✳ des sint gezùge, die ze gegen waren:
Ruͦd̄ Paͧney, vogt, ✳ Heinrich von Hoͧnberg, ✳ Johans Sneivogel, ✳ Johans Unmoͧsse, ✳ Chuͦnr₎ Wintˀturer, ✳ Heinrich Waleswile, ✳ Uͦlrich Basler, ✳ Eberli
der amman, burgˀ ze Loͧfenberg, und ander erber lùte, den ze gelobenn ist. ✳ wir, der rat von Loͧfenbgˀ, went disù vertenunge geschach
in unser stat, ✳ als da vorgeschriben ist, so hein wir dur bette ✳ des vorgnanten Johans und fro ✳ Elsen, siner ✳ e ✳ wirtinne, unser stat ingesigel ze einem urchunde dirre dingen gehencket an disen brief, ✳ der wart geben ze Loͧfenberg, do man zalte von Christes gebûrte drucehenhundert jar, dar nach in dem drizigosten jare, morndes nach unsˀs hˀren froͧn lichamen tag. ✳
Königsf. 112 .
Schintznach vij
Veldthin
umb j guͦt unnd acker
koùffbr₎
Veltheim
umb iiij mùt kernen
iii huͤnr xl eyer
✳ Velthein und Schinatznach
xxxiiij
K
O 4 ✳
✳
Kgsf 112